Keskustelua Norjan tragediasta | Elävä arkisto | yle.fi
Julkaistu 27.07.2011 - 13:00 . Päivitetty 20.07.2012 - 13:44
Yle uutisten erikoislähetyksessä seurattiin jälkiselvitysten etenemistä sekä keskusteltiin tapahtumasta asiantuntijoiden kanssa. Haastateltavina olivat psykologian tohtori ja kriisiterapeutti Eija Palosaari, ylitarkastaja Rami Ruuska sisäasiainministeriön pelastustoimesta sekä poliisijohtaja Pentti Saira.
Tekoa pidettiin poikeuksellisen raakana ja tapahtumien järkyttävyys ja vaikeus tuli esiin keskustelijoiden kommenteissa. Tekoa verrattiin myös Suomessa sattuneisiin koulusurmiin. Poliisijohtaja Saira totesi Norjan kaltaisten tapahtumien olevan kaikista vaikeimpia ja vaativimpia pelastustehtäviä. Terapeutti Eija Palosaaren mukaan verilöylystä selvinneet tulevat tarvitsemaan usean vuoden ajan psykiatrista hoitoa.
Keskustelua käytiin myös Suomen turvallisuudesta ja kriisivalmiudesta sekä mahdollisesta aselain tiukentamisesta. Tapahtumien myötä ajatukset pohjoismaisesta lintukodosta murenivat, mutta lapsille ja nuorille Palosaari neuvoi viestimään yksiselitteisesti turvallisuutta ja antoi ohjeita tapahtumien käsittelyyn. Myös uutisissa neuvottiin miten vaikeasta asiasta tulisi puhua lasten ja nuorten kanssa.